Lögreglan á Jótlandi hefur til rannsóknar banaslys sem varð í Friheden skemmtigarðinum í Árósum í gær. Talsmaður samtaka skemmtigarða í landinu segir að öryggismál í görðunum séu í algerum forgangi.
Kristian Nordgaard, talsmaður samtaka skemmtigarða í Danmörku, sagði slysið í Friheden skemmtigarðinum í Árósum í gær vera harmleik, sem hefði ekki átt að geta gerst. Þá lést fjórtán ára stúlka og þrettán ára strákur slasaðist þegar rússíbani bilaði. Rússíbaninn, sem kallast Kóbran, er 25 metrar á hæð og getur náð allt að 70 kílómetra hraða. Þetta er í annað sinn sem slys verður í rússíbananum. Árið 2008 slösuðust tvö ungmenni alvarlega, hlutu beinbrot og heilahristing
Nordgard segir öryggi danskra skemmtigarða vera undir stöðugu eftirliti, þar séu í gildi strangar öryggisreglur sem starfsmenn þurfi að fylgja í hvívetna og að öryggi gesta sé í algerum forgangi. Verkferillinn er með þeim hætti að sérhæfæðum starfsmönnum skemmtigarða ber að kanna öryggismál á hverjum degi.
Friheden skemmtigarðurinn var rýmdur eftir slysið og er nú lokaður almenningi.
Lögreglan á Jótlandi hefur málið til rannsóknar og hefur beðið vitni að deila ekki myndum eða myndskeiðum af slysinu á samfélagsmiðlum. Lögregla hefur ekki viljað tjá sig, enn sem komið er, um hvort öryggi hafi verið ábótavant í Friheden skemmtigarðinum. Það sé hluti af rannsókn lögreglu, sem gæti tekið töluverðan tíma, að sögn lögreglustjóra sem ræddi við danska fréttamenn í gær.